LV Eiropas Savienības Oficiālais Vēstnesis L 112/56

KOMISIJAS ĪSTENOŠANAS LĒMUMS (ES) 2015/695

(2015. gada 24. aprīlis),

ar ko atbilstoši Eiropas Parlamenta un Padomes Regulai (EK) Nr. 1829/2003 atjauno atļauju esošajiem ģenētiski modificētās kokvilnas MON 531 × MON 1445 (MON-ØØ531-6 × MON-Ø1445-2) produktiem un atļauj laist tirgū no ģenētiski modificētās kokvilnas MON 531 × MON 1445 (MON-ØØ531-6 × MON-Ø1445-2) ražotu kokvilnas sēklu eļļu

(izziņots ar dokumenta numuru C(2015) 2769)

(Autentisks ir tikai teksts franču un nīderlandiešu valodā)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2003. gada 22. septembra Regulu (EK) Nr. 1829/2003 par ģenētiski modificētu pārtiku un barību (1) un jo īpaši tās 7. panta 3. punktu, 11. panta 3. punktu, 19. panta 3. punktu un 23. panta 3. punktu,

tā kā:

(1) Uzņēmums Monsanto Europe S.A. saskaņā ar Regulas (EK) Nr. 1829/2003 5. un 17. pantu 2004. gada 30. novembrī Apvienotās Karalistes kompetentajai iestādei iesniedza pieteikumu par tādas pārtikai un barībai paredzētas kokvilnas sēklu eļļas un tās aizstājēju laišanu tirgū, kas ražoti no ģenētiski modificētas kokvilnas MON 531 × MON 1445.

(2) Pārtikas piedevas, barības sastāvdaļas un barības piedevas, kas ražotas no ģenētiski modificētās kokvilnas MON 531 × MON 1445, tika laistas tirgū, pirms bija stājusies spēkā Regula (EK) Nr. 1829/2003, un par tām tika paziņots kā par esošiem produktiem saskaņā ar minētās regulas 8. panta 1. punkta b) apakšpunktu un 20. panta 1. punkta b) apakšpunktu.

(3) Uzņēmums Monsanto Europe S.A. saskaņā ar Regulas (EK) Nr. 1829/2003 11. un 23. pantu 2007. gada 17. aprīlī iesniedza Komisijai pieteikumu par tādu esošo pārtikas piedevu, barības sastāvdaļu un barības piedevu atļauju atjaunošanu, kas ražotas no ģenētiski modificētās kokvilnas MON 531 × MON 1445.

(4) Abu pieteikumu darbības jomā, kopā ņemot, ietilpst visi tādas pārtikas un barības pašreizējie komerciālie lietojumi, kas ražota no kokvilnas un ir definēta Regulas (EK) Nr. 1829/2003 3. panta 1. punkta c) apakšpunktā un 15. panta 1. punkta c) apakšpunktā.

(5) Eiropas Pārtikas nekaitīguma iestāde (EFSA) 2012. gada 28. martā sniedza labvēlīgu atzinumu (2) saskaņā ar Regulas (EK) Nr. 1829/2003 6. un 18. pantu. Tā secināja, ka no ģenētiski modificētās kokvilnas MON 531 × MON 1445 iegūti produkti ir tikpat droši kā produkti, kas iegūti no tās tradicionālā aizstājēja, to lietojot paredzētajos veidos.

(6) EFSA secināja, ka, analizējot horizontālu gēnu pārnesi no ģenētiski modificētās kokvilnas MON 531 × MON 1445 uz baktērijām, netika konstatēts risks cilvēku vai dzīvnieku veselībai vai videi saistībā ar tās paredzētajiem lietošanas veidiem, ņemot vērā paredzamo gēnu frekvences ierobežoto pārnesi no auga uz baktērijām salīdzinājumā ar šādu procesu starp baktērijām un ļoti ierobežoto saskari ar ģenētiski modificētās kokvilnas MON 531 × MON 1445 DNS.

(7) Pēc apspriešanās ar valstu kompetentajām iestādēm, kā paredzēts Regulas (EK) Nr. 1829/2003 6. panta 4. punktā un 18. panta 4. punktā, EFSA ņēma vērā visus dalībvalstu uzdotos konkrētos jautājumus un paustās bažas.

(8) Tādēļ būtu jāpiešķir atļauja produktiem, kas ražoti no ģenētiski modificētās kokvilnas MON 531 × MON 1445.

(9) Katram ģenētiski modificētajam organismam (ĢMO) būtu jāpiešķir unikālais identifikators, kā paredzēts Komisijas Regulā (EK) Nr. 65/2004 (3).

(10) Pamatojoties uz EFSA atzinumu, no ģenētiski modificētās kokvilnas MON 531 × MON 1445 ražotai pārtikai, pārtikas sastāvdaļām un barībai nav jāpiemēro citas īpašas marķēšanas prasības, kā vien tās, kas paredzētas Regulas (EK) Nr. 1829/2003 13. panta 1. punktā un 25. panta 2. punktā.

(11) Visa attiecīgā informācija par atļauju piešķiršanu produktiem būtu jāievada ģenētiski modificētās pārtikas un barības Kopienas reģistrā, kā paredzēts Regulā (EK) Nr. 1829/2003.

(12) Par šo lēmumu atbilstīgi Eiropas Parlamenta un Padomes Regulas (EK) Nr. 1946/2003 (4) 9. panta 1. punktam un 15. panta 2. punkta c) apakšpunktam ar Bioloģiskās drošības starpniecības centra palīdzību ir jāinformē valstis, kuras parakstījušas Kartahenas protokolu par bioloģisko drošību, kas pievienots Konvencijai par bioloģisko daudzveidību.

(13) Augu, dzīvnieku, pārtikas aprites un dzīvnieku barības pastāvīgā komiteja tās priekšsēdētāja noteiktajā termiņā nav sniegusi atzinumu. Tika uzskatīts, ka ir nepieciešams īstenošanas akts, un priekšsēdētājs īstenošanas akta projektu iesniedza pārsūdzības komitejai turpmākai apspriešanai. Pārsūdzības komiteja atzinumu nesniedza,

IR PIEŅĒMUSI ŠO LĒMUMU.

1. pants

Ģenētiski modificētais organisms un unikālais identifikators

Ģenētiski modificētai kokvilnai (Gossypium hirsutum L. un Gossypium barbadense L.) MON 531 × MON 1445, kā detalizēti norādīts šā lēmuma pielikuma b) punktā, ir piešķirts unikālais identifikators MON-ØØ531-6 × MON-Ø1445-2, kā paredzēts Regulā (EK) Nr. 65/2004.

2. pants

Atļaujas piešķiršana

Regulas (EK) Nr. 1829/2003 4. panta 2. punkta un 16. panta 2. punkta piemērošanas nolūkā saskaņā ar šajā lēmumā izklāstītajiem nosacījumiem piešķir atļauju šādiem produktiem:

a) no kokvilnas MON-ØØ531-6 × MON-Ø1445-2 ražotai pārtikai;

b) no kokvilnas MON-ØØ531-6 × MON-Ø1445-2 ražotai barībai.

3. pants

Marķējums

Ievērojot Regulas (EK) Nr. 1829/2003 13. panta 1. punktā un 25. panta 2. punktā izklāstītās marķēšanas prasības, organisma nosaukums ir “kokvilna”.

4. pants

Kopienas reģistrs

Šā lēmuma pielikumā izklāstīto informāciju ievada ģenētiski modificētās pārtikas un barības Kopienas reģistrā, kā paredzēts Regulas (EK) Nr. 1829/2003 28. pantā.

5. pants

Atļaujas turētājs

Atļaujas turētājs ir uzņēmums Monsanto Europe S.A., Beļģija, kas pārstāv uzņēmumu Monsanto Company, Amerikas Savienotās Valstis.

6. pants

Piemērošanas termiņš

Šo lēmumu piemēro 10 gadus no tā izziņošanas dienas.

7. pants

Adresāts

Šis lēmums ir adresēts uzņēmumam Monsanto Europe S.A., Avenue de Tervuren 270-272, 1150 Brussels – Belgium.

Briselē, 2015. gada 24. aprīlī Komisijas vārdā – Komisijas loceklis Vytenis ANDRIUKAITIS

(1) OV L 268, 18.10.2003., 1. lpp.

(2) Scientific Opinion on applications EFSA-GMO-UK-2005-09 and EFSA-GMO-RX-MON531×MON1445 for the placing on the market of food and feed produced from or containing ingredients produced from insect-resistant and herbicide-tolerant genetically modified cotton MON 531 × MON 1445; and for the renewal of authorisation of existing products produced from cotton MON 531 × MON 1445, both under Regulation (EC) No 1829/2003 from Monsanto. The EFSA Journal (2012);10(3):2608. doi:10.2903/j.efsa.2012.2608.

(3) Komisijas 2004. gada 14. janvāra Regula (EK) Nr. 65/2004, ar ko nosaka sistēmu ģenētiski modificēto organismu unikālo identifikatoru izveidei un piešķiršanai (OV L 10, 16.1.2004., 5. lpp.).

(4) Eiropas Parlamenta un Padomes 2003. gada 15. jūlija Regula (EK) Nr. 1946/2003 par ģenētiski modificētu organismu pārvietošanu pāri robežām (OV L 287, 5.11.2003., 1. lpp.).